24: Redemption

***24: Redemption*** er en TV-film basert på tv-serien 24, produsert av Fox Broadcasting Company. Filmen ble først sendt på TV i USA den 23. november 2008, og ble utgitt på DVD den 25. november. Manus ble skrevet av produsent Howard Gordon, og regissør var Jon Cassar.

En stor del av handlingen foregår i den fiktive afrikanske nasjonen Sangala, hvor Jack Bauer (spilt av Kiefer Sutherland) forsøker å slå seg til ro med sitt nyt liv. Han arbeider som misjonær sammen med Carl Benton (spilt av Robert Carlyle) for å bygge en skole og hjelpe foreldreløse barn og ungdommer i det krigsskadde området. Jack Bauer mottar en stevning om å møte foran USAs senat angående gjentatte brudd på menneskerettighetene, men han nekter å innfinne seg der. I tillegg forsøker korrupte medlemmer av den amerikanske regjeringen i all hemmelighet å hjelpe general Juma og hans milits til et statskupp i det samme afrikanske landet som Jack Bauer befinner seg i. Handlingen i *24: Redemption* er satt til nesten fire år etter den sjette sesongen av 24, og to måneder før den syvende sesongen av 24 ble sendt.

## Sammendrag
Filmen begynner med en kort prolog som viser en ung gutt som blir kidnappet om natten. Han blir indoktrinert sammen med flere andre unge gutter til en milits ledet av general Juma slik at de skal delta i et statskupp, finansiert av en hemmelig amerikansk organisasjon ledet av Jonas Hodges (spilt av Jon Voight).

Jack Bauer utfører misjonsarbeid ved en skole eid av Carl Benton (spilt av Robert Carlyle) og en dag kommer Frank Trammel (spilt av Gil Bellows) på besøk fra en amerikansk ambassade. Trammel kommer med en stevning som sier at Jack Bauer skal møte foran Senatet angående anklager om tortur, men Bauer nekter å dukke opp. Ambassaden sier at de kommer til å kutte all finansiering til Bentons skole, dersom skolen fortsetter å beskytte Bauer. Derfor bestemmer han seg for å reise sin vei.

I mellomtiden blir flere unge gutter som spiller fotball kidnappet av Juma og hans opprørere. To unge gutter forsøker å komme seg unna, men soldatene åpner ild og dreper en av dem. Benton oppdager at opprørerne planlegger å angripe skolen hans. Han kontakter Bauer, som gjemmer barna i et underjordisk rom, og han dreper flere opprørere før han blir tatt til fange og torturert. Benton er i stand til å ta ut de gjenværende opprørerne, og Bauer dreper lederen, Youssou Dubaku. Hans bror, Iké, får vite om brorens død og planlegger hevn. Bauer og Benton reiser sammen med barna til den amerikanske ambassaden i hovedstaden før et helikopter skal evakuere alle ansatte fra de amerikanske ambassaden i det konfliktfylte landet.

I Washington, D.C. blir aksjemegler Chris Whitley beordret av konspiratørene som finansierer Jumas milits tilå slette all informasjon som kan inkriminere dem. I stedet ringer han en venn, Roger Taylor, sønn av president-elect Allison Taylor (Cherry Jones) for å få hjelp. Whitley skal sende noen hemmelige datafiler til ham. Men Whitley blir stoppet av ansatte fra den hemmelige konspirasjonen som tar informasjonen hans, dreper Whitley, og begraver liket hans i betong. Carl Benton, Jack Bauer og guttene blir oppdaget av et helikopter som tilhører opprørerne. De flykter inn i en skog, men Benton tråkker på en landmine. Bauer og guttene må gå fra ham. Når Benton er omringet av Iké og opprørerne hans, tar Benton en fot vekk fra minen, og den detonerer. Både Benton og flere opprørere blir drept, bare Iké overlever. Bauer og barna fortsetter til fots mot hovedstaden, hvor han overvinner enda et bakhold fra militsen. Ved inngangen til ambassaden nekter Trammel barna å søke sikkerhet inne på ambassaden, ettersom ingen av dem er amerikanske statsborgere. Han presser Bauer til å overgi seg. Han aksepterer motvillig, og ofrer dermed sin egen frihet for å sikre at barna får komme inn til ambassaden. Samtidig som Allison Taylor avgir embedseden som USAs president, blir Bauer og barna flydd vekk i helikopter fra det kaotiske krigsherjede landet i Afrika.

## Rolleliste
* Kiefer Sutherland som Jack Bauer
* Cherry Jones som påtroppende president Allison Taylor
* Bob Gunton som USAs forsvarsminister Ethan Kanin
* Colm Feore som Henry Taylor, ektemann til USAs president
* Robert Carlyle som misjonær Carl Benton
* Jon Voight som den korrupte Jonas Hodges

## Referanser


## Eksterne lenker
*